Ragainė

:: *Apie kaimą Panevėžio rajone žr. [[Ragainė (Panevėžys)]]*.

**Ragainė** (, nuo 1947 m. ***Nemanas***, ) – miestas Rusijoje, Kaliningrado srityje prie Nemuno, 10 km į rytus nuo Tilžės, kitame Nemuno krante – Pagėgių savivaldybė. Nemano rajono centras, buvęs Skalvos administracinis centras. Geležinkelio stotis. Pagal pramonės produkcijos gamybos apimtį užima trečią vietą srityje po Karaliaučiaus ir Tilžės. Veikia celiuliozės-popieriaus kombinatas, metalo konstrukcijų, kabelių gamyklos, miško pramonės, žemės ūkio produkcijos perdirbimo įmonės.

## Etimologija

Ragainės vietovardis siejamas su žodžiu *ragas* („pusiasalis“) arba su *Ragaina* (miškų dievybė). Užėjus sovietams, 1947 m. pervadinta *Nemanu*  – pagal čia pratekantį Nemuną ( – „Nemunas“).

## Istorija

Archeologiniai duomenys rodo, kad Ragainės apylinkės buvo gyvenamos naujojo akmens amžiaus laikais: Ragainėje buvo rastas akmeninis laivinio tipo kovos kirvis. Rasta ir žalvario amžiaus dirbinių. Naujojo geležies amžiaus kapyne aptikta XI–XII a. dirbinių, jų tarpe žalvarinės svarstyklės.

Gyvenvietė kūrėsi Skalvos žemėje kairiajame Nemuno krante. Ragainėje buvusi stipri skalvių pilis, apie kurią kronikininkas Petras Dusburgietis yra suteikęs nemažai informacijos. Ragainę Vokiečių ordinas puolė ir paėmė 1277–1278 m., kai Ordino Sembos srities viršininkas Teodorikas sunaikinęs Ramigės ir Ragainės pilis. 1279 m. karas su Skalviais praktiškai baigėsi. 1289 m. tame pačiame kalne, sudegintos pilies vietoje, pastatė naują pilį ir pavadino *Landeshut* („krašto apsauga“). 1293 m. vienoje iš Nemuno salų jie pastatė kitą tvirtovę – *Schalauerburg* („Skalvos pilis“). 1326 m. *Landeshut* piliai grąžintas senasis Ragainės vardas. Ji stovėjusi prie Ragainės upelio, kurio dabar nebėra.

Šie įtvirtinimai lietuvių keliais atvejais buvo puolami. 1290 m. iš Aukaimio atvykęs 36 lietuvių būrys pilį užpuolė. 1338 m. stipresni kariuomenės daliniai pilį apsupo, bet kryžiuočiai juos atmušė. 1347 m. lietuviai vėl puolė, bet nepaėmė. 1350 m. lietuviai sunaikino Ragainės pilį, bet Ordinas netrukus atstatė. 1365 m. lietuvių žygio metu sunaikinta Ragainės ir kitos dvi gretimos pilys; lietuviai išsivedę 800 belaisvių. Dar žinomi lietuvių užpuolimai 1361, 1364, 1375, 1377 m. 1397 m. Ordinas pradėjo statyti tvirtą masyvią mūro pilį, vieną iš tvirčiausių Lietuvos pasienyje. 1402 m. lietuviai sunaikino pilies plytinę ir kt. įrengimus, paėmė belaisvių, bet pilies paimti nebeįstengė. 1403 m. Vytauto puolimą kryžiuočiai vėl atmušė. 1409 m. Ordinas baigė pilį statyti. Iš Ordino archyve rastų dokumentų matyti, kad jau tais metais buvo projektuotas statyti Ragainės miestas su pylimu ir kitais gynybiniais įrengimais, bet 1410 m. karas neleido sumanymo įvykdyti. 1411 m. lietuviai užpuolė Ragainės ir Tilžės sritis ir išsivedė daug galvijų ir 205 arklius.

XIII–XIV a. Ragainė buvo komtūro buveinė ir svarbus kryžiuočių strateginis punktas, kuriame telkdavo karines jėgas Lietuvai puldinėti. Be to, čia įsteigtas Lietuvai šnipinėti centras. Pažymėtina kad ties Ragaine Ordinas sulaikė laivus su Lietuvos grūdais, kuriuos Jogaila siuntė į Pamarį. Šis incidentas paskubino Žalgirio mūšį. Ragainės pilies reikšmė pradėjo mažėti po 1422 m. Melno taikos. 1525 m. smarkiai sumažintos komtūrijos ribos, paliekant tik trečdalį buvusios teritorijos. 1590 ir 1592 m. Ragainėje vyko Mažosios Lietuvos kunigų konferencijos siekiant aptarti J. Bretkūno „Biblijos“ vertimą.

Ragainės miestas pradėjo augti XVI a., bet greitai jį nustelbė bekylanti Tilžė, 1552 m. gavusi miesto teises, o Ragainė jas gavo tik 1722 m. Miestą ir apylinkes nusiaubė Didžiojo Šiaurės karo maras. 1807 m. miestą nusiaubė didelis gaisras. 1825 m. į Ragainę iš Gerskulių perkelta Ragainės apskrities valdyba. 1892 m. nutiestas geležinkelis į Tilžę, 1894 m. – į Stalupėnus, vėliau – siaurasis geležinkelis į Kraupišką.

1944 m. Ragainę užėmė Raudonoji Armija, per mūšius sugriovusi 70 proc. miesto. 1978 m. kino įmonė „Armenfilm“ Ragainėje filmavo, kaip sprogdinama pilis, kurios dabar išlikę griuvėsiai. Sovietmečiu mieste tebegyveno nemažai lietuvių, 1989 m. vaikų darželyje „Rodničok“ atidaryta lietuviška grupė.

## Gyventojai

## Miestų partnerystė

*  Lyda, Baltarusija
*  Ostruda, Lenkija
*  Precas, Vokietija

## Šaltiniai

## Nuorodos
* 
* 
* 
* Nemanas 
* Ragainė-Nemanas 
* Ragnit, Rytų Prūsijos nuotraukų archyvas